Universis presentes literas inspecturis frater Theobaldus, prior de Charitate, salutem in Domino. Noverit universitas vestra quod nos, ad petitionem et instantiam venerabilis et charissimi fratris nostri Petri Berruerii, tunc temporis prioris de Bremundesia, decimam de Oschiis quam emit a Morino Temple et gatgeriam quam habebat ab Humberto milite cognomento Chaudero, et unum quarterium vinee quod est situm juxta clausum prioris de Beluciaco; que omnia dictus Petrus ecclesie beate Marie de Charitate, cujus tunc erat monachus, et nunc est, acquisivit, statuimus conventus nostri Charitatensis specialibus et propriis usibus deputanda imperpetuum. Inhibentes in pleno capitulo, sub intimatione divini judicii, ne quis prior aut alius, contra concessionem nostram et statutum, jam supradictam decimam et gatgeriam et quarterium vinee a propriis usibus conventus nostri Caritatensis, ut dictum est, subtrahat in posterum, nisi de communi voluntate et consensu omnium de conventu. Et ut hoc statutum robur obtineat perpetuum et jamdicti Petri devotio quam erga matrem Charitatensem ecclesiam hactenus habuit, nullatenus defraudetur, tam nos quam dictus Petrus presentem cartam sigillorum nostrorum munimine duximus confirmandam. Actum apud Charitatem, anno Domini millesimo ducentesimo tricesimo octavo, mense maio.